ir-rispons mingħand l-Istati Membri fil-laqgħat tal-grupp ta’ ħidma tekniku dwar aspetti ambjentali ta’ karburanti fossili mhux konvenzjali.

3.1. L-effikaċja tar-Rakkomandazzjoni fil-prevenzjoni, fl-immaniġġjar u fit-tnaqqis tal-impatti u tar-riskji għall-ambjent

•Ir-Rakkomandazzjoni tissuġġerixxi li ssir valutazzjoni ambjentali strateġika (VAS) qabel ma jingħataw liċenzji għall-idrokarburi u li ssir valutazzjoni tal-impatt ambjentali (VIA) għal proġetti li jistgħu jwasslu għall-użu tal-HVHF. Wara l-adozzjoni tar-Rakkomandazzjoni, ir-Renju Unit lesta VAS qabel ma ta liċenzji ġodda, filwaqt li qies ir-riskji tal-fratturazzjoni idrawlika, filwaqt li l-Polonja kompliet tagħti liċenzji mingħajr ma tagħmel VAS. Ħafna mill-Istati Membri kkonċernati jesiġu li ssir VIA bil-liġi qabel ma jsiru attivitajiet li jinvolvu l-użu ta’ fratturazzjoni idrawlika, filwaqt li oħrajn jitolbu VIA biss meta proġett ikun jissodisfa kriterji speċifiċi.

•Ir-Rakkomandazzjoni tistieden lill-Istati Membri sabiex jistabbilixxu regoli dwar ir-restrizzjonijiet possibbli tal-attivitajiet. Ftit minnhom għandhom regoli li japplikaw b’mod speċifiku għall-fratturazzjoni idrawlika, pereżempju fil-Litwanja u fil-Ġermanja f’żoni ta’ ħarsien tal-ilma, filwaqt li oħrajn għandhom regoli ġenerali applikabbli għal firxa wiesgħa ta’ attivitajiet jew jistabbilixxu r-regoli skont il-każ.

•L-applikazzjoni tal-prinċipju rigward l-għażla tas-sit tista’ tiġi vvalutata għal siti ta’ esplorazzjoni fil-Polonja, fl-Ingilterra u, sa ċertu punt, fi Spanja. Fil-Polonja u fir-Renju Unit, saru valutazzjonijiet tar-riskju speċifiċi għassiti. Id-dokumenti preliminari tal-VIA vvalutati fi Spanja jissuġġerixxu li ser isiru valutazzjonijiet tar-riskju.

•Fid-Danimarka u fl-Ingilterra, it-testijiet tal-integrità tal-bjar iridu jiġu riveduti minn parti terza indipendenti. Ma setgħet tinstab ebda evidenza ta’ reviżjoni bħal din fis-siti eżaminati fil-Polonja.

•Ir-Rakkomandazzjoni titlob li jsir studju tax-xenarju bażi li jindirizza għaxar parametri, fosthom il-kwalità tal-ilma u tal-arja. Dan il-prinċipju ma jispeċifikax id-dejta preċiża li trid tinġabar. B’mod ġenerali, ħafna mill-parametri ġew ikkunsidrati fis-siti li għalihom inħarġu permessi wara l-adozzjoni tar-Rakkomandazzjoni.

•Il-monitoraġġ sar jew huwa ppjanat li jsir fuq il-bażi tal-parametri ddeterminati fix-xenarju bażi. Mhux ir-riżultati tal-monitoraġġ ambjentali kollha huma rrapportati b’mod sistematiku mill-operaturi lill-awtoritajiet kompetenti. Fil-Litwanja, hemm rekwiżiti ta’ monitoraġġ speċifiċi applikabbli għall-esplorazzjoni u għall-produzzjoni taż-żejt u tal-gass tax-shale imnaqqxin fil-leġiżlazzjoni nazzjonali.

•Ħarsa ġenerali aktar komprensiva lejn l-applikazzjoni tal-prinċipji kollha tar-Rakkomandazzjoni fl-Istati Membri hija disponibbli fl-istudjupprovdut ma’ din l-analiżi.

3.2. L-effikaċja tar-Rakkomandazzjoni fl-għoti ta’ ċertezza legali u ta’ prevedibbiltà lill-awtoritajiet kompetenti u lill-operaturi

•Ir-Rakkomandazzjoni għandha l-għan li tikkumplimenta l-leġiżlazzjoni tal-Unjoni li ġiet żviluppata fi żmien meta l-HVHF ma kinitx tintuża fl-UE. Din it-taqsima tiffoka fuq tliet biċċiet ta’ leġiżlazzjoni li jistgħu jkunu ta’ rilevanza għall-fażi bikrija tal-proġetti tal-gass tax-shale u li l-Istati Membri japplikaw b’mod differenti. Analiżi aktar dettaljata ta’ dan u ta’ leġiżlazzjoni rilevanti oħra tista’ tinkiseb mill-istudju li jappoġġa dan ir-rapport.

•Id-Direttiva Qafas dwar l-Ilma tipprojbixxi l-iskariku dirett ta’ sustanzi niġġiesa fl-ilma ta’ taħt l-art. L-awtoritajiet kompetenti għandhom interpretazzjonijiet differenti tal-applikabbiltà tagħha għal operazzjonijiet tal-gass tax-shale. Uħud iqisu l-fratturazzjoni idrawlika bħala attività li tista’ tirriżulta fl-introduzzjoni ta’ sustanzi niġġiesa li jkunu jeħtieġu kundizzjonijiet speċifiċi għall-ħruġ tal-permessi, filwaqt li oħrajn iqisu li ma hemm bżonn ta’ ebda kundizzjoni bħal din, peress li ma tkunx ser issir injezzjoni fl-ilma ta’ taħt l-art.

•L-iskart li jirriżulta mill-attivitajiet ta’ esplorazzjoni jew ta’ produzzjoni tal-gass tax-shale jinkludi skart mill-estrazzjoni, li jrid jiġi mmaniġġjat skont id-Direttiva dwar l-Iskart mill-Industriji ta’ Estrazzjoni (EWD). Filwaqt li ħafna mill-Istati Membri investigati jqisu l-biċċiet mit-tħaffir u t-tajn bħala skart mill-estrazzjoni, jiġu applikati interpretazzjonijiet differenti għal fluwidi li jitilgħu fil-wiċċ wara l-fratturazzjoni idrawlika u għal residwi tal-fluwidi tal-fratturazzjoni li jibqgħu taħt l-art wara l-għeluq ta’ bir. Ċerti Stati Membri ma jikklassifikawx dawn il-fluwidi bħala skart mill-estrazzjoni, filwaqt li oħrajn, iva. Dan għandu implikazzjonijiet fuq in-numru ta’ faċilitajiet tal-iskart awtorizzati skont l-EWD.

•Id-Direttiva dwar l-Emissjonijiet Industrijali (IED)ma tkoprix b’mod speċifiku l-industriji estrattivi, iżda proġetti li jistgħu jinvolvu attivitajiet (eż. inċinerazzjoni u ħżin tal-iskart, kombustjoni ta’ fjuwils) li huma koperti. Attivitajiet speċifiċi tal-IED jeħtieġu permess ibbażat fuq l-aqwa tekniki disponibbli (BATs) li jkopru l-attivitajiet kollha f’ installazzjoni bħal din. L-interpretazzjonijiet tal-Istati Membri jvarjaw fir-rigward ta’ jekk il-gassijiet ivvampjati għandhomx jitqiesu bħala gassijiet ta’ skart inċinerati.

•3.3. L-effikaċja tar-Rakkomandazzjoni fit-tweġib għat-tħassib tal-pubbliku

•Ir-Rakkomandazzjoni tissuġġerixxi li l-awtoritajiet kompetenti jippubblikaw l-informazzjoni rilevanti fuq sit web disponibbli għall-pubbliku. Ir-Rumanija u r-Renju Unit jippubblikaw il-permessi ambjentali fuq l-internet, filwaqt li l-kundizzjonijiet tal-permessi mhumiex disponibbli għall-pubbliku fil-Ġermanja u fil-Litwanja, u mhux b’mod sistematiku fil-Polonja. Fi Spanja, għodda online tipprovdi aċċess għad-dokumentazzjoni rilevanti dwar il-proġetti li jaqgħu taħt il-kompetenza tal-gvern ċentrali iżda mhux tar-reġjuni awtonomi. Analiżi aktar dettaljata hija pprovduta fl-istudju li jappoġġa dan ir-rapport.

•Fir-rigward tat-tixrid ta’ informazzjoni dwar is-sustanzi kimiċi maħsubin sabiex jintużaw għall-fratturazzjoni ta’ kull bir, id-dokumenti tal-VIA u r-rapporti ambjentali eżaminati minn Spanja, mill-Ingilterra u mill-Polonja rreferew għal kompożizzjoni illustrattiva. L-operaturi fil-Ġermanja, fl-Ingilterra u fil-Polonja pprovdew informazzjoni dwar is-sustanzi fil-fatt użati għall-fratturazzjoni mingħajr ma neċessarjament żvelaw id-dettalji kollha ssuġġeriti fir-Rakkomandazzjoni. Fil-Ġermanja ser isir obbligatorju li tiġi ppubblikata informazzjoni dwar is-sustanzi użati għall-fratturazzjoni idrawlika.

•Ir-Rakkomandazzjoni titlob lill-Istati Membri jiżguraw li l-fajls għal sustanzi kimiċi użati fil-fratturazzjoni idrawlika jirreferu għal “fratturazzjoni idrawlika” meta jiġu rreġistrati skont ir-Regolament REACH. Tiftixa fid-database tar-reġistrazzjonijiet tar-REACH għas-sustanzi użati fil-perjodu tal-2008-2014 fl-UE għall-fratturazzjoni idrawlika sabet li ftit reġistrazzjonijiet jagħmlu referenza espliċita għall-fratturazzjoni idrawlika. Is-sustanzi użati f’dan il-perjodu ġew irreġistrati b’ismijiet tal-użu aktar ġeneriċi bħal “sustanzi kimiċi tat-tħaffir” jew jista’ jkun li ma kinux jeħtieġu reġistrazzjoni skont REACH minħabba tunnellaġġi baxxi jew eżenzjonijiet. Sabiex jiġu ffaċilitati t-tiftixiet għal informazzjoni fuq sustanzi rreġistrati għall-użu fl-esplorazzjoni jew fil-produzzjoni ta’ żejt u ta’ gass, id-database tar-REACH ġiet aġġustata f’April 2016 b’kategorija ġdida għal “prodotti tal-esplorazzjoni jew tal-produzzjoni taż-żejt u tal-gass”. (ara wkoll it-taqsima 5.1)

•L-istħarriġ tal-Eurobarometer ivvaluta l-għarfien ta’ dawk li wieġbu dwar proġetti tal-gass tax-shale fir-reġjun tagħhom u xi sfidi potenzjali jipperċepixxu f’dan il-qasam. Fost dawk li semgħu bi proġetti tal-gass tax-shale, minoranza f’10 minn 12-il reġjun qalet li tħossha informata biżżejjed dwarhom. F’żewġ reġjuni biss fil-Polonja l-maġġoranza taċ-ċittadini kkuntattjati ħassitha informata biżżejjed. It-tniġġis tal-ilma u tal-arja kien l-aktar sfida msemmija fil-maġġoranza tar-reġjuni, filwaqt li l-impatt negattiv fuq setturi oħrajn, bħall-agrikoltura jew it-turiżmu, u r-riskji għas-saħħa ssemma ukoll.

•Sar stħarriġ fost il-partijiet ikkonċernati bħala parti mill-istudju tal-Kummissjoni dwar l-applikazzjoni tar-Rakkomandazzjoni. Mid-19-il organizzazzjoni li wieġbu, 12 minn fost dawk li wieġbu mill-kategoriji kollha ta’ partijiet ikkonċernati (sitta mill-industrija tal-gass u taż-żejt, waħda mill-industrija tal-ilma, erba’ minn NGOs, u waħda minn stħarriġ ġeoloġiku) wieġbu li din ma għenitx sabiex jonqos it-tħassib tal-pubbliku, filwaqt li sitta (erba’ mill-industrija taż-żejt u tal-gass, waħda minn stħarriġ ġeoloġiku, u NGO waħda) wieġbu li għenet b’mod parzjali.